ET Euroopa Liidu Teataja C 396/24

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

2012/C 396/10

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7 (1). Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„ΜΕΣΣΑΡΑ” (MESSARA)

EÜ nr: EL-PDO-0005-0973-14.02.2012

KGT ( ) KPN ( X )

1. Nimetus:

„Μεσσαρά” (Messara)

2. Liikmesriik või kolmas riik:

Kreeka

3. Põllumajandustoote või toidu kirjeldus:

3.1. Toote liik:

Klass 1.5. Õlid ja rasvad (või, margariin, õli jne)

3.2. Toote kirjeldus, mida punktis 1 esitatud nimetus tähistab:

Ekstra neitsioliiviõli, mida saadakse 100 %-liselt Koroneiki sordi oliivide (Olea europea L.) mehhaanilise pressimise teel. „Messara” ekstra neitsioliiviõli pudelile on märgitud alljärgnevad füüsikalis-keemilised ja organoleptilised omadused.

Füüsikalis-keemilised omadused: — happesus (oleiinhappe massiprotsendina): ≤ 0,6 — Κ232: ≤ 1,80 — Κ270: ≤ 0,13 — peroksiidid (meq O2/kg): ≤ 8,5 — vahad: ≤ 130 mg/kg — oleiinhape: 75–83 % — küllastumata rasvhapped kokku: ≥ 84 % — oleiinhappe ja linoolhappe osakaalu suhe: ≥ 10 — kampesterool: ≥ 3,8 % ≤ 4 % kõigist steroolidest — stigmasterool: ≥ 1,5 % kõigist steroolidest — stigmastadieenid: ≤ 0,05 ppm — r ECN42: ≤ 0,1 — polüfenoolid: ≥ 100 mg/kg oliiviõlis — halogeenitud lahustid: minimaalne jälg

Organoleptilised omadused: — värvus: ereroheline, mis õli laagerdudes muutub rohekaskollaseks — veamediaan Md = 0 — puuviljasuse mediaan Mf > 4,0 — puuviljasus 4,0–5,0 — kirbesus: 3,5–4,0 — mõrudus: 3,0–3,5

3.3. Tooraine (üksnes töödeldud toodete puhul):

„Messara” oliiviõli tootmiseks kasutatav tooraine on 100 % Koroneiki sordi oliivid.

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Oliivide tootmine, transport, puhastamine ja töötlemine ning oliiviõli liigitamine peab toimuma tootmise jaoks määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

—

4. Geograafilise piirkonna täpne määratlus:

Oliiviõli toodetakse Irákleio maakonna edelaosas, Psiloriti mäest lõuna ja Kofina mäest põhja pool asuvas Messara piirkonnas, mis ulatub Liibüa mere rannikuni. Idas ulatub tootmispiirkond Asterousia haldusüksuse geograafilise piirini ning läänes Irákleio maakonna piires Messara laheni. Kallikratise haldusplaani kohaselt hõlmab „Messara” oliiviõli tootmispiirkond kogu Faistose omavalitsusüksuse, osa Gortina omavalitsusüksusest (sh Rouva, Gortina and Kofina haldusüksused tervikuna) ja osa Arhanes–Asterousia omavalitsusüksusest (sh kogu Asterousia haldusüksuse).

5. Seos geograafilise piirkonnaga:

5.1. Geograafilise piirkonna eripära:

Selle Euroopa kontinendi lõunapoolseima oliivikasvatuspiirkonna geograafiline omapära on ebatavaline, kuna sealne oliivikasvatuseks sobiv mikrokliima on omane vaid kõnealusele piirkonnale, mida ei esine üheski teises Kreeta saare või Kreeka piirkonnas.

Mullastik

Määratletud geograafiline piirkond on künklik tasandik, mille keskmine kõrgus on 150 m. Savika mulla koostis on tavapärane. Orgaanilise aine sisaldus on keskmine kuni väike (0,8-1,2 %), kriitja mulla CaCO3-sisaldus on 30–50 %. Mulla pH on neutraalne või nõrgalt aluseline.

Kliima

Pakasevaba kliima on soe ja kuiv. Kõige külmem kuu on jaanuar, kui temperatuur on vahemikus 6,7–15,7 °C (keskmine temperatuur 11,2 °C) ning kõige soojem kuu on juuli, kui temperatuur on vahemikus 20,3–33,1 °C (keskmine temperatuur 28,5 °C). Keskmine maksimumtemperatuur on registreeritud juulis 34 °C ja keskmine miinimumtemperatuur jaanuaris 6 °C. Suvekuudel on tavaline nähtus kuni 40 °C temperatuuriga kuumalained, millega mõnikord kaasnevad Aafrika poolt puhuvad erakordselt kuivad tuuled. Päeva jooksul tuleb ette suuri temperatuurikõikumisi ning on rohkelt päikesepaistet; määratletud geograafilises piirkonnas on enam kui 150 päikesepaistelist päeva aastas. Igakuine keskmine suhteline õhuniiskus on vahemikus 46,8 % (juuli) kuni 74 % (jaanuar). Talvekuude jooksul on keskmine sademete hulk ligikaudu 100 mm, aga suvekuudel sajab harva vihma. Keskmine sademete hulk aastas on 534,9 mm. Seega on kõnealuse oliiviõli tootmiseks sobivaimad Koroneiki sordi oliivid, kuna selle sordi oliivipuude saagikus on kõige suurem just määratletud, pakasevabas ja suhteliselt madalas geograafilises piirkonnas.

5.2. Toote eripära:

Keskmiselt puuviljase lõhnaga toote maitse on puuviljase, kirbe ja mõruda kombinatsiooniga harmooniline ja tasakaalus.

„Messara” oliiviõli on vähese happesusega, mis ei ületa 0,6 %. Oliiviõli on vähese neelduvusega (Κ232 ≤ 1,80 ja Κ270 ≤ 0,13) ning neeldumisteguriga (≤ – 0,001) on seotud toote värskus, samas kui õli väikese peroksiidarvu (≤ 8,5) tõttu on toode suure säilimistaluvusega.

Oliiviõli kampesteroolisisaldus on eriti suur, ületades 3,8 % steroolide kogusisaldusest, aga on siiski väiksem kui piirnorm (4 %). See on oliiviõli iseloomulik tunnus, mis on kujunenud piirkonna soojade ja kuivade tingimuste mõjul.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Vähese orgaanilise ainega kriitjas mullas kasvavatest oliivipuudest ja oliivide küpsemisest küllusliku päikesevalguse käes on tingitud oliiviõli aromaatsete koostisosade suur kontsentratsioon. Künkliku piirkonna piisav päikesevalgus on tingitud sealse pinna reljeefist, kus nõlvakud lähevad üle tasandikeks.

Kõnealuse oliivisordi varajane tootmine tähendab lisaks sellele, et vilja kasvu- ja küpsemisperioodid ühtivad pikima päikesepaistelise ajavahemikuga, mis veelgi intensiivistab oliiviõli aromaatseid koostisosi. Sordi varajast õitsemist/viljaks arenemist ja küpsemist soodustavad asjaomastel perioodidel valdavad piirkonna klimaatilised tingimused. Aprilli viimasel kahekümnel päeval valdav jahe ilm (ligikaudu 18 °C) ja madal suhteline õhuniiskus (ligikaudu 60 %) avaldavad soodsat mõju oliivipuude õitsemisele ja tolmlemisele. Viljad arenevad hästi vahetult sellele ajavahemikule järgneva perioodi jooksul, mil temperatuur on 22 °C piires. Tuleb märkida, et varajane õitsemine ja viljade arenemine on viljade kasvu- ja küpsemisperioodil määrava tähtsusega tegurid, mis langevad kokku piirkonna hea ilmaga, ning võttes arvesse, et lauspilves päevi esineb vaid talvekuudel. Nimetatud asjaolu, piirkonna pinnareljeefist tingitud maksimaalne avatus päikesevalgusele ning tootjate-töötlejate oskuslik tegutsemine maaharimise, saagikoristuse ja oliivide töötlemise perioodil annab tulemuseks erilise toote – ekstra neitsioliiviõli.

Lisaks sellele on eriti sooja ja kuiva kliima tõttu piiratud oliivikärbse mõju ning tulemuseks on vähese happesusega kõrgekvaliteediline toode.

Määratletud geograafilisele piirkonnale tunnuslike, suvekuudel sageli registreeritud väga kõrgete temperatuuride tõttu on oliiviõli suure loodusliku kampesteroolisisaldusega. Täpsemalt öeldes on kampesteroolitase kõrge Messara piirkonnas suvekuudel registreeritud pikka aega püsivate kõrgete temperatuuride (mõnikord rohkem kui 40 °C) ja puudes ilmneva veepuuduse tõttu. Kõrge toiteväärtusega küllastamata rasvhapete suur sisaldus on samuti tingitud kõnealusest ilmastiku eripärast.

Oliivikasvatus on lahutamatult seotud Kreeta ajaloo ja kultuuriga. Esimesed tõendid Kreeta saare oliivikasvatuse kohta pärinevad kesk-neoliitikumi ajastust (5 400–4 400 eKr) ning oliiviõli tootmine algas umbes samal ajal. Varaminoilise kultuuri ajajärgul (2 800–2 300 eKr) kasvasid Kreetal terved kultuuroliivipuude metsad ja ka looduslikud oliivipuud, sh Messara tasandiku Kapetaniana mets. Oliivipuude kasvatamine ja nende viljadest toodete valmistamine on tihedalt seotud toitumise, majanduse, Kreeka jumalate kummardamise ja kultuuriga. Siinkohal väärib äramärkimist seos oliivipuude, oliivitoodete ja religioossete rituaalide vahel. Tänapäevani säilinud Minose ajastu esemed nagu Faistoses ja Kommoses leitud ovaalsed või pirnikujulised, uurete ja väljavooluavaga kivipressid annavad tunnistust sel perioodil kasvatatud oliividest.

„Messara” oliiviõli on oma eriti väärtusliku kvaliteedi tõttu võitnud kaks auhinda. Euroopa regionaalarengu võrgustiku poolt Ateenas 9.–11. mail 2008 organiseeritud oliiviõli ja oliivide 2. festivali raames anti sellele oliiviõlile kõrge kvaliteedi eest hõbemedal. Messara tasandikul kasvatatud 100 %-liselt Koreneiki sordi oliividest valmistatud oliiviõli esitas auhinnakandidaadiks põllumajanduskooperatiivide ühendus. Ateenas 12.–14. märtsini 2010 toimunud oliiviõli ja oliivide 4. festivali raames võitis põllumajanduskooperatiivide ühenduse poolt esitatud „Messara” oliiviõli ekstra neitsiõlide kategoorias maitseomaduste eest pronksmedali.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

http://www.minagric.gr/images/stories/docs/agrotis/POP-PGE/prodiagrafes_elaioladou_Messara.pdf

(1) ELT L 93, 31.3.2006, lk 12.